勸徒銘
作者：釋惟照
朝代：宋

paragraphs: 身心無拘，動寂無知。
如大死人，無倚無依。
無拘者寬，無知者安。
無內無外，無定無觀。
無適無莫，無造無作。
無去無來，無好無惡。
一道清虛，萬法如如。
愚極成智，智極成愚。
超諸數量，孰云比況。
淨盡不留，無法可尚。
識不可識，智不可知。
誰家之子，兀然巍巍。
巍巍不存，根塵穎脫。
如憨如癡，落落魄魄。
不惜口業，爲了說破。
笑殺闍梨，山僧罪過。